Mbete: ‘Goeie wetgewing, swak toepassing’Die Speaker van die Nasionale Vergadering, Baleka Mbete. Foto: Daily Maverick Suid-Afrika het baie goeie wetgewing, maar die toepassing van die wette bly ons swakpunt. Só het Baleka Mbete, speaker van die nasionale vergadering, Dinsdag gesê terwyl die parlement se stemming oor die begroting ter tafel gelê is. Sy meen die parlement moet meer doen wat oorsig betref aangesien Suid-Afrika nie so goed vaar wanneer dit kom by die toepassing van wette nie. “Ondanks baie goeie wetgewing, bly die toepassing daarvan ons swakpunt.” Swak dienslewering kan nie net toegeskryf word aan die regering nie, maar ook aan die gebrek aan oorsigtelike maatreëls, het sy benadruk. Mbete het gesê tydens die vyfde parlement (2014 tot op hede) het die lede van die parlement reeds 74 nuwe wette goedgekeur wat deur die kabinet ingestel is, asook 12 privaat lede se wette. Sy het vinnig bygevoeg dat dit net een aanduider is van hul prestasie en dat dit opgeweeg moet word teen die uitwerking van die wette op grondvlak.